Grasrotmidlene: Håver inn på hat mot norsk tipping
Årsaken er rett og slett at den noe spesielle foreningen, som også har «avdeling sør» i navnet, registrerte seg i Frivillighetsregisteret som grasrotmottager. Mer skal det nemlig ikke til for å ta del i ordningen der tippere gir fem prosent av innsatsen sin direkte til klubber, lag og foreninger de selv velger. Og som VG har avdekket, er kontrollen med hvem som får penger, og hva de bruker pengene på svært mangelfull. BAKGRUNN:Gir ut en milliard - har null kontroll Siden ordningen ble innført i 2009 har staten videresendt nær en milliard kroner - men flere foreninger har jukset med reglene for å berike seg. Søndag varslet regjeringen regelendringer som skal motvirke juks, som følge av VGs avsløringer. På nettsiden sin opplyser «Foreningen for bekjempelse av Norsk Tippings underlige spillmonopol» at den «skal arbeide for å avskaffe det norske spillmonopolet og innføre et konkurranseutsatt, men likevel regulert marked med flere uavhengige aktører». Foreningens leder, Jens J. Sundet, er for tiden i Nicaragua, og svarer VG per e-post. - Foreningen er en ideell (non-profit) organisasjon. For norske forbrukere betyr dagens monopolsituasjon et dårlig utvalg og en dårlig tilbakebetalingsprosent hvis man ønsker kun å spille hos norske aktører, skriver Sundet.Foreningen har en nettside og en side på Facebook med omtrent samme innhold. Det første innlegget fra september 2010 ber støttespillere føre foreningen opp som grasrotmottager. Det er også en egen link, med en oppskrift på hvordan man kan gi foreningen støtte på den måten. Sundet sier han ikke vet nøyaktig hvem det er som gir foreningen grasrotpengene. - Men det er sikkert mange storspillere rundt om i landet som hadde ønsket seg flere spillaktører i Norge, skriver han. Han opplyser videre at «vi søker å oppnå vårt formål ved å belyse problemstillingen gjennom innsamling og distribusjon av informasjon, lobbyvirksomhet og debatt». Sundet legger også til at han av personlige årsaker ikke har fått fulgt opp dette vervet godt nok. På de to nettsidene ligger det ute linker til et knippe nyhetssaker med et kritisk blikk på Norsk Tipping - ellers er det fint lite som tyder på at formålet oppfylles. Da VG følger opp den første henvendelsen med konkrete spørsmål om hva foreningen faktisk gjør, hvor mange medlemmer den har, og hva grasrotpengene brukes på, får vi ikke noe svar fra Sundet. VG har gått gjennom mottakerlistene og gransket noen av klubbene som får høy grasrotandel, fordelt på et lite antall spillkort. Altså klubber som får grasrotmidler takket være tippere som spiller for svært store pengesummer. Blant det vi har kunnet avdekke er: ** Idrettslag som ikke kan føre regnskap for bruken av pengene. ** Idrettslag som bruker pengene til å gi ut lån til ledere i klubben. ** Klubber som inngår avtaler med storgamblere for å bryte maksgrensene til Norsk Tipping. ** Foreninger som er opprettet utelukkende for å motta grasrotmidler. ** Små idrettslag som knytter seg opp mot proffe gamblere for å finansiere driften. ** Tippekommisjonærer som styrer grasrotpengene til klubber de selv er del av. Det eneste kravet som settes for å kunne bli mottaker av grasrotpenger, er å registrere seg i frivillighetsregisteret. Der kreves ingen regnskapsplikt. Mottakerne trenger altså ikke å dokumentere hvordan de bruker pengene fra den statlige ordningenNorsk Tipping har advart mot mulig misbruk av ordningen, og har også reagert på «Foreningen for bekjempelse av Norsk Tippings underlige spillmonopol»: - Å bruke spill hos Norsk Tipping til å bekjempe Norsk Tipping framstår veldig spesielt. Men vi har ikke registrert noen virksomhet fra denne foreningen, sier Kommunikasjonsdirektør i Norsk Tipping, Einar Busterud til VG. Det er nettopp frykten for misbruk i denne type saker som har fått Norsk Tipping til å advare om at hele ordningen lider under «omdømmerisiko». - Dette er ikke en type formål grasrotordningen var ment å gå til. Man må få luket ut useriøse mottagere, så ikke grasrotordningen som helhet blir lidende, sier Busterud. Statssekretær i Kulturdepartementet, Mina Gerhardsen, varsler at de vil se nærmere på foreningens virksomhet. - Departementet vurderer nå flere nye tiltak for å kunne forvalte og kontrollere grasrotordningen på en bedre måte, sier kulturminister Anniken Huitfeldt til VG.
Siden september 2010 har Norsk Tipping utbetalt 208.000 kroner til «Foreningen for bekjempelse av Norsk Tippings underlige spillmonopol».